UACทุ่ม200ล้านผุดโรงก๊าซชีวภาพอัด
UAC ทุ่มงบลงทุนปีหน้า 150-200 ล้าน ผุดโครงการก๊าซชีวภาพอัด พร้อมขยายโครงการก๊าซชีวภาพ-จำหน่ายสินค้าใหม่เพิ่มมาร์จิน ดันรายได้ปีหน้าโต 10 %
27 ธ.ค. 2553

UAC ทุ่มงบลงทุนปีหน้า 150-200 ล้าน ผุดโครงการก๊าซชีวภาพอัด พร้อมขยายโครงการก๊าซชีวภาพ-จำหน่ายสินค้าใหม่เพิ่มมาร์จิน ดันรายได้ปีหน้าโต 10 % 
นายชัชพล  ประสพโชค  รองกรรมการผู้จัดการฝ่ายขายการตลาด และปฏิบัติการ  บริษัท ยูนิเวอร์แซล แอดซอร์บเบ้นท์ แอนด์เคมิคัลส์ (UAC) ผู้นำเข้าและจำหน่ายสารเคมี และอุปกรณ์ที่ใช้ในอุตสาหกรรมสำรวจและผลิตก๊าซธรรมชาติ โรงกลั่นน้ำมัน ฯลฯ เปิดเผยว่า ปี2554 มีแผนจะขยายการลงทุนเพิ่มขึ้น โดยคาดว่าจะใช้งบลงทุนทั้งหมด 150-200 ล้านบาท ไปทำโครงการก๊าซชีวภาพอัด เนื่องจากภาวะเศรษฐกิจฟื้นตัวดีขึ้น และค่าเงินบาทมีแนวโน้มแข็งค่าอย่างต่อเนื่อง จึงถือเป็นจังหวะที่ดีในการเร่งขยายการลงทุนใหม่ๆ  
“ขณะนี้อยู่ระหว่างการดำเนินการออกแบบโรงงาน ทั้งนี้บริษัทจะมีการลงนามสัญญาซื้อขายกับบริษัท ปตท. (PTT) ในเร็วๆนี้   เบื้องต้นคาดว่าจะได้ข้อสรุปไม่เกินต้นเดือนม.ค. ปีหน้า”
ทั้งนี้ โครงการก๊าซชีวภาพอัดจะตั้งอยู่ในพื้นที่ จ.เชียงใหม่  มีกำลังการผลิต ประมาณ  6-8 ตันต่อวัน   หรือมีกำลังการผลิตถึง 2,160 ตันต่อปี โดยวัตถุดิบที่นำมาใช้ในการผลิตจะมาจากวัตถุดิบที่เหลือจากกระบวนการแปรรูปทางการเกษตร และปศุสัตว์ เช่น มูลสุกร
นอกจากนี้ บริษัทยังมีแผนจะขยายโครงการก๊าซชีวภาพ ไปยังพื้นที่จังหวัดอื่น ๆ ด้วย รวมทั้งมีแผนจัดทำระบบผลิตน้ำประปาสำหรับชุมชน   ตลอดจนการนำสินค้าใหม่เข้ามาจำหน่ายเพิ่มเติมอีก 2-3 ผลิตภัณฑ์    สำหรับกลุ่มปิโตรเคมีขั้นปลายน้ำ (ดาวน์สตรีม)  ซึ่งสินค้าส่วนใหญ่มีมาร์จิ้นสูง 15-20% จึงเชื่อว่าจะส่งเสริมยอดขายบริษัทในปีหน้าเพิ่มขึ้นด้วย 
อย่างไรก็ตาม บริษัทยังสนใจที่จะขยายตลาดส่งออกไปยังประเทศอื่นเพิ่ม อาทิ อินเดีย และออสเตรเลีย จากปัจจุบันที่มีสัดส่วนส่งออกเพียง 2-3% และส่งออกไปยังจีนเพียงแห่งเดียว 
นายชัชพล กล่าวอีกว่า  บริษัทได้ตั้งเป้ารายได้ปีหน้าเติบโต 10% จากปี2553 ที่คาดว่าจะมีรายได้รวมเติบโตเกินเป้าที่วางไว้ 743 ล้านบาท หลังจากเร่งขยายการลงทุนโครงการใหม่ ๆ    นอกจากนี้ บริษัทยังมีงานในมือ (แบ็กล็อค) ที่รอส่งมอบในปีหน้า อีกประมาณ 350 ล้านบาท   รวมทั้งมีงานใหม่ๆ เข้ามาต่อเนื่อง